b'\n_START_ARTICLE_\nLehto\xc3\xa4ngelm\xc3\xa4\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLehto\xc3\xa4ngelm\xc3\xa4 on lyhytjuurakkoinen ja kasvaa 50\xe2\x80\x93150\xc2\xa0cm korkeaksi. Varsi on kalju. Kasvin lehdet ovat korvakkeellisia, lehtilapa on 10\xe2\x80\x9325\xc2\xa0cm pitk\xc3\xa4 ja kaksi tai kolme kertaa parilehdykk\xc3\xa4inen. Lehdyk\xc3\xa4n lapa on enint\xc3\xa4\xc3\xa4n senttimetrin levyinen, muodoltaan tavallisesti melkein py\xc3\xb6re\xc3\xa4 sek\xc3\xa4 py\xc3\xb6re\xc3\xa4- ja isohampainen. Lehdyk\xc3\xb6itten ruodeissa on kookkaat, pitk\xc3\xa4\xc3\xa4n s\xc3\xa4ilyv\xc3\xa4t korvakkeet. Lehto\xc3\xa4ngelm\xc3\xa4n violetinpunainen kukinto on tihe\xc3\xa4 kerrannaishuiskilo. Kukat ovat pieni\xc3\xa4. Niiss\xc3\xa4 on varhain varisevia, vastapuikeita keh\xc3\xa4lehti\xc3\xa4 4 tai 5 kappaletta. Keh\xc3\xa4lehtien v\xc3\xa4ri vaihtelee sinipunaisesta vihre\xc3\xa4\xc3\xa4n. 5\xe2\x80\x938\xc2\xa0mm pitki\xc3\xa4 heteit\xc3\xa4 on runsaasti. Heteiden palhot ovat paljon ponsia pitempi\xc3\xa4, nuijamaisia ja v\xc3\xa4rilt\xc3\xa4\xc3\xa4n vaalean sinipunaisia. Lehto\xc3\xa4ngelm\xc3\xa4 kukkii Suomessa hein\xc3\xa4kuussa. Hedelm\xc3\xa4 on riippuva, noin senttimetrin pituinen p\xc3\xa4hkyl\xc3\xa4. Vastapuikeissa, neliharjuisissa p\xc3\xa4hkyl\xc3\xb6iss\xc3\xa4 on 5\xe2\x80\x9310\xc2\xa0mm pitk\xc3\xa4 per\xc3\xa4, ja niiden ota  sek\xc3\xa4 luottipinta ovat molemmat 0,5\xe2\x80\x931\xc2\xa0mm pitki\xc3\xa4. Lehto\xc3\xa4ngelm\xc3\xa4 on myrkyllinen kasvi.\n_START_SECTION_\nLevinneisyys\n_START_PARAGRAPH_\nLehto\xc3\xa4ngelm\xc3\xa4n levinneisyysalue ulottuu Keski-Euroopan vuoristoista ja Italiasta ja Balkanilta Keski-Ven\xc3\xa4j\xc3\xa4lle. Pohjois-Euroopassa sen esiintymisalue rajoittuu Etel\xc3\xa4-Ruotsiin, Baltiaan, Karjalankannakselle ja Laatokan Karjalaan. Suomessa lehto\xc3\xa4ngelm\xc3\xa4 kasvaa levinneisyysalueensa \xc3\xa4\xc3\xa4rirajoilla. Sit\xc3\xa4 on tavattu alkuper\xc3\xa4isen\xc3\xa4 vain muutamasta paikasta Kiteelt\xc3\xa4. Satunnaisena viljelykarkulaisena lehto\xc3\xa4ngelm\xc3\xa4\xc3\xa4 on tavattu eri puolilta Suomea.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nTyypillisi\xc3\xa4 kasvupaikkoja lehto\xc3\xa4ngelm\xc3\xa4lle ovat kosteat, puolivarjoiset lehdot ja lehtokorvet sek\xc3\xa4 lehtoniityt. Aikaisemmin lehto\xc3\xa4ngelm\xc3\xa4n kasvupaikkoja ovat tuhonneet pellonraivaus. Nyky\xc3\xa4\xc3\xa4n niit\xc3\xa4 uhkaavat kuusettuminen ja lehtojen umpeenkasvu.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLehto\xc3\xa4ngelm\xc3\xa4\xc3\xa4 on jonkun verran viljelty ja k\xc3\xa4ytetty my\xc3\xb6s koristekasvina.'